Bona actuació del atletes de la UA Barberà al Campionat de Catalunya de de 5km en Ruta a Viladecans – L'independent\n10 de desembre de 2017 10 de desembre de 2017 Redacció\t0 Comments\nAtletes del grup de mig-fons i fons dirigit per José Sánchez del club d’atletisme de la nostra ciutat, la U. A. Barberà, van participar en el Campionat de Catalunya de 5km en Ruta que va tenir lloc el passat 3 de desembre a Viladecans.\nAmb un gran nombre de participants per categoria, la U. A. Barberà va deixar en molt bon lloc la nostra ciutat i els seus colors.\nVolem agrair a tots i totes les atletes la seva participació en aquest campionat de Catalunya, i destaquem els següents:\nVICKY RUIZ, qui es va classificar subcampiona de Catalunya de la seva categoria M-50 amb un temps de 22’45’’.\nDAVID GALLEGO, qui va aconseguir el tercer lloc de la seva categoria M-40 amb un temps de 16’02’’; a la classificació general, va quedar en catorzè lloc, després d’haver lluitat amb els millors corredors en ruta d’ aquests moments.\nEVA PALMA, qui va acabar en tercera posició de la seva categoria M-40 amb un temps de 19’40’’.\nTots ells estan just començant la temporada i ja han aconseguit èxits per al seu club.\n← Junts per Barberà decideix seguir deixant empremta des del govern de Barberà del Vallès\nPeriodisme digne per Francesc Rafols →


És necessària una adaptació que requereix processos formatius que van més enllà de qüestions purament instrumentals: no és tan sols saber omplir formularis a una pàgina web; són temes com la seguretat, la privacitat o la gestió documental.\nPedagog per la transformació social a la cooperativa Colectic.\nmés articles de Luismi Castillo\nL’ús de les TIC per part de les persones fa temps que va deixar de ser un fet excepcional, tot i que en determinades situacions aquest ús encara era opcional. Però una pandèmia i totes les seves derivades: confinaments, tancaments d’espais, aforaments limitats... ha afectat els nostres hàbits quotidians, alhora que també ha impulsat processos de canvi en àmbits com l’administració pública.\nEn aquest sentit l’administració pública s’ha afanyat en la creació de nous aplicatius o l’adaptació d’aquests a la nova realitat amb l’objectiu d’afavorir la realització de tràmits en línia de manera més eficient. Un procés tan necessari com, a priori, positiu, tot i que no sempre (o gairebé mai) ha estat homogeni i amb criteris comuns entre administracions.\nAquests canvis i aquesta dispersió en els procediments, però, han afectat més enllà de les persones individuals tocant de ple en el funcionament d’associacions, agrupacions, cooperatives... és a dir, un gran nombre d’entitats i persones que treballen pel bé comú de barris, pobles i ciutats. El canvi produït en la sistemàtica habitual d’aquests tràmits ha afegit un grau de dificultat al seu dia a dia i ha incidit directament en els hàbits quotidians de les entitats i els seus equips de gestió, els quals han hagut de fer un esforç addicional per poder-se adaptar a aquesta nova realitat, que en molts casos ha arribat per quedar-se.\nSabem que aquestes entitats sovint es nodreixen d’equips petits de professionals i en molts casos de persones voluntàries que s’encarreguen de les gestions pròpies d’una organització: ajuts, subvencions, concursos, gestions bancàries... són tràmits que tradicionalment es realitzaven davant d’una finestra física amb algú que interactuava amb aquestes persones.\nPer fer aquest tràmit és necessari un certificat digital? Aquest certificat no ens serveix per aquesta operació? La nostra contrasenya és segura? La signatura digitalitzada és una signatura digital? Podem representar més d’una entitat amb un únic certificat digital? Cal adjuntar fitxers però... només podem adjuntar un; podem adjuntar més d’un però d’un tamany no superior a XX Mb; els hem d’adjuntar en format comprimit; ... Aquestes i moltes altres són preguntes i comentaris freqüents de les persones que vetllen pel bon funcionament de les entitats del nostre país, en un moment en el què moltes altres persones pensen que allò de la bretxa digital és cosa del passat.\nDavant d’això és important reflexionar que de la mateixa manera que les tecnologies i l’accés a la informació evolucionen de la mà d’interessos comercials (no sempre inqüestionables) d’una forma natural, s’aboca també a les persones a una evolució constant, afectada directament pel perfil d’aquestes, i on la seva edat, formació, experiència i expertesa prèvia tenen una influència directa.\nAquella finestra física, ara és la finestra d’un navegador d’internet i és necessària una adaptació que requereix processos formatius que van més enllà de qüestions purament instrumentals: no és tan sols saber omplir formularis a una pàgina web; són temes com la seguretat, la privacitat, la gestió documental i d’altres, els que conflueixen en un mateix currículum.\nDe la mateixa manera que fa gairebé 20 anys ja parlàvem de la web 2.0 i fa temps que sentim parlar de la web 3.0... no hem de començar a pensar en l’alfabetització digital 2.0? O potser hem d’entendre aquesta alfabetització com la nova formació contínua de la ciutadania?\ntransformació digital, entitats sense ànim de lucre, accessibilitat i tecnologia


El Comitè Econòmic i Social Europeu analitza com millorar l'eficàcia de les politiquees de la Unió Europea per a les pimes.\nS'alerta de què no s'està tenint suficientment en compte la diversitat de les pimes en l'actual marc polític de la UE.\nEl Comitè Econòmic i Social Europeu (CESE) va organitzar una audiència pública a on participaren oradors d’alt nivell de diferents institucions i organitzacions socials de tota la UE. L'esdeveniment, que es va dur a terme com a part del treball preparatori de l'opinió del CESE sobre l'eficàcia de les polítiques de la UE per a pimes, tenia com a principal objectiu debatre l'eficàcia i l'eficiència de les polítiques de la UE per a pimes, trobar maneres per a millorar-les i subratllar les oportunitats i reptes per al futur.\nD'entre els reptes als quals s'enfronten les pimes, es va remarcar que l'emprenedoria no està realment incorporada als sistemes d'educació nacional dels Estats membres i no existeixen iniciatives transfrontereres per assolir aquest objectiu.\nA més, les pimes s'enfronten a procediments administratius complicats i els costos d'enviament alts són un dels majors problemes per exportar i importar de les pimes. Diversos estudis mostren una manca de coneixement sobre el finançament i el suport disponible per a pimes, ja que les formes de finançament a les quals opten aquestes són majoritàriament els préstecs bancaris que no estan personalitzats per a tots els subgrups específics de les pimes.\nDe les recomanacions per a millorar la situació de les pimes en el futur es remarca la necessitat d'incloure la diversitat de les pimes europees dins de les polítiques de la UE: s'haurien d'explorar les necessitats específiques de cada pime. Les polítiques de la UE per a pimes haurien de posar més èmfasi i esforços a informar a les pimes i especialment als subgrups més vulnerables entre d'elles com les microempreses, companyies tradicionals sense molt potencial innovador, o companyies de regions remotes.\nTambé és necessari revisar la definició de pime des d'una perspectiva holística, que no tingui només en compte el nombre de treballadors o el volum dels negocis. La Comissió europea començarà amb la revisió de la definició a finals d'aquest any.


El primer mes de l’operació sortida tanca amb més morts en accidents | Actualidad | EL PAÍS Catalunya\nEl primer mes de l’operació sortida tanca amb més morts en accidents\nEl juliol acaba amb 111 morts a les carreteres espanyoles, davant dels 107 del 2014\nÉs la primera vegada, des del 2003, que augmenten les víctimes en aquest mes d'estiu\nMadrid 3 AGO 2015 - 15:57\tCEST\nUn dels vehicles que va xocar dissabte a Zamora, en un accident que va deixar tres morts. EFE\nLes males xifres tornen a les carreteres espanyoles. El primer mes de l'operació sortida d'estiu ha tancat amb un nou increment de les víctimes mortals en accidents. 111 persones han perdut la vida al juliol, davant de les 107 que ho van fer en el mateix període del 2014; segons les dades provisionals de la Direcció General de Trànsit (DGT). Aquesta diferència, malgrat que suposa només una lleugera pujada del 3%, trenca una tendència a la baixa que durava des de feia més d'una dècada. És la primera vegada, des del 2003, que augmenten els morts en el primer mes del període d'estiu. I es produeix, a més, tot just unes setmanes després que la DGT confirmés que també es va tancar el 2014 amb onze anys continuats de descensos de les víctimes mortals en l'acumulat de tot l'exercici.\n"No s'estan fent els esforços necessaris per combatre els accidents", subratlla l'associació de víctimes DIA, que incideix en una de les línies crítiques més repetides per aquests col·lectius. Troben a faltar, una vegada acabada l'efectivitat de mesures com el carnet per punts, noves iniciatives per part de les autoritats. Els automobilistes, per la seva banda, centren l'atenció en la davallada de la inversió destinada al manteniment de les carreteres. I la DGT, al seu torn, parla d'un parc mòbil "obsolet", compost per turismes amb una antiguitat mitjana de 10,2 anys el 2014, enfront dels 6,5 que sumaven el 2007.\nDavant d'aquest compendi de factors, abans d'arrencar l'operació sortida, la directora general de Trànsit, María Seguí, ja va qualificar de moment "crític" l'estat actual de la seguretat viària al país. Va assenyalar que s'estava produint un augment de la mobilitat. I, a més, va avançar que la institució esperava per a aquest estiu un increment de la circulació del 4%: en total, 43,2 milions de desplaçaments de llarg recorregut a l'agost i 39 milions al juliol.\nBalanç del cap de setmana\nLa DGT ha avançat que 18 persones han mort aquest cap de setmana a les carreteres, en 15 accidents mortals registrats entre divendres al migdia i diumenge a última hora. Segons va avançar Trànsit, fa tres dies va començar un dels períodes més crítics d'aquest estiu. "Entre les víctimes, dues circulaven amb moto; dues, en ciclomotor i tres eren vianants", han enumerat fonts de la DGT, que recalquen que l'antiguitat d'un dels vehicles era de 56 anys —una moto Ossa 125—. El balanç deixa, a més, 10 ferits més: entre ells, el pare i la nena de 12 anys que viatjaven amb els tres germans portuguesos que van perdre la vida en xocar un turisme i un camió a l'altura de Cerezal de Aliste (Zamora).\nLes dades del juliol retornen la sinistralitat viària a la via dels augments. Quatre dels set mesos tancats fins ara han finalitzat amb un augment de les víctimes mortals, que també van pujar un 44% al gener, un 14,5% al febrer i un 24% al juny, segons les xifres provisionals de la DGT en les 24 hores posteriors a un accident a les vies interurbanes. El març, l'abril i el juny van millorar el balanç, amb caigudes del 12%, el 30% i el 22%, respectivament. Fins al 2 d'agost, 624 persones han mort aquest any en accident de trànsit.\n81 persones han perdut la vida a les carreteres catalanes el 2015


Montgó: Una celebració privada provoca una altra invasió de cotxes en zones prohibides del parc | Noticies La Marina Plaça\nMontgó: Una celebració privada provoca una altra invasió de cotxes en zones prohibides del parc\nEls vehicles es trobaven estacionats en accessos i terrenys forestals pròxims a l’àrea recreativa del cap de Sant Antoni\nEl club de residents europeus que havia convocat allà un multitudinari dinar va ocultar amb el cartell del seu esdeveniment el senyal que alerta d’incendis forestals en la zona\nLa vida segueix igual en el parc natural del Montgó. La imatge d’automòbils aparcats en zones prohibides, alguns d’ells fins i tot en superfícies que encara s’estan recuperant-se del gran incendi del 2014, s’ha tornat a repetir en esta Setmana Santa. Ara bé, curiosament esta vegada el pitjor dia ha sigut dimarts, ja laborable, tot i que ja han passat les jornades més concorregudes d’este període turístic: una gran quantitat de vehicles han envaït voltants de l’àrea recreativa del cap de Sant Antoni, en el terme de Xàbia.\nEls cotxes estaven per tot arreu: al llarg de la carretera que porta al cap -amb el consegüent risc viari i fins i tot la possibilitat de provocar col·lapses en un espai natural-, en zones de vegetació protegida, en accessos a camins secundaris…\nGran part de la raó d’este tràfic, que torna a evidenciar la pressió demogràfica que segueix patint el paratge, cal buscar-la en el brunch de Pasqua organitzat per un club de residents alemanys amb seu social a Dénia. De fet, el cartell que anunciava la celebració d’este dinar festiu, jalonat per uns globus de colors, ocultava parcialment un senyal del propi parc natural advertint… del perill d’incendi. Així pot apreciar-se en la imatge inferior.\nAllò peculiar és que l’àrea recreativa compta amb un aparcament autoritzat. Una altra cosa és que l’afluència d’usuaris desborde la seua capacitat, però per això mateix els grups majors de 30 persones que accedeixen a esta zona del parc han d’avisar al seu personal amb quinze dies d’antelació, si són més de cinquanta persones amb un mes de termini i si excedeixen eixa xifra, han de sol·licitar autorització expressa a la direcció del Montgó.\nLa situació va provocar el malestar d’alguns dels excursionistes que van dedicar el dia a visitar el paratge. No és estrany. Automòbils aparcant en qualsevol costat en un territori tan sensible devaluen els seus valors com a destinació per al turisme mediambiental. A més, la problemàtica es repeteix any rere any. Ja va passar una cosa molt similar en el passat, també per Setmana Santa.\nAntecedents: Maç-16: Montgó: Acampant en zones prohibides, aparcant en sòl cremat\nClassificat: Área recreativa cabo Sant Antoni, Dénia, Montgó, Presión demográfica, Semana Santa 2017, turismo rural, xàbia


Guanyar Alcoi reivindica evitar una altra 'Rosaleda' a la zona de La Canal\nGuanyar Alcoi reivindica evitar una altra ‘Rosaleda’ a la zona de La Canal\nGuanyar Alcoi lamenta que el Govern del PSOE desistisca en la protecció de La Canal i s'aprope a les tesis de la dreta • La Portaveu Estefania Blanes es pregunta "quan es va presentar aquest contenciós s'estava segur de fer-ho i es feia en defensa dels interessos de la ciutadania?" • L'Alcalde Toni Francés trenca aquests compromís i "de la nit al dia" la paralització cautelar ja no és una mesura adequada\nEnviat per Redacció en 14 de juliol de 2016.\nTags: Alcoi, Alcoinnova, Guanyar Alcoi, La Canal\n“si quan es va presentar aquest contenciós s’estava segur de fer-ho, no entenem per què ara no es recorre per tal d’evitar una altra ‘Rosaleda’ a la zona de La Canal” Estefania Blanes\nGuanyar Alcoi mostra “perplexitat” pel canvi de criteri del govern municipal del PSOE. Ara l’Ajuntament d’Alcoi no va ha recórrer la sentència que desestimava la paralització cautelar de l’ATE a La Canal. Un any després, el panorama és ben diferent, i Guanyar Alcoi no entén que l’Alcalde Toni Francés i Ximo Puig trenque aquests compromís i “de la nit al dia” creguen que la paralització cautelar ja no és una mesura adequada.\nGuanyar de sempre ha defensat de forma contundent el principi de precaució per tal d’evitar que es puga fer un mal irreparable al paratge de La Canal o a l’Aqüífer d’El Molinar. I ara no entenen per què no es recorre la sentencia per tal d’evitar que es produïsca un mal major i haja un altra ‘Rosaleda’ a la zona de La Canal.\nLa Portaveu Estefania Blanes es pregunta “quan es va presentar aquest contenciós s’estava segur de fer-ho i es feia en defensa dels interessos de la ciutadania?” .\nLa Portaveu també assenyala la seua sorpresa en constatar a les al·legacions que l’advocacia de la Generalitat Valenciana, dependents de Presidència, és a dir, de Ximo Puig, defenien les tesis contràries a les de l’Ajuntament, demanant la desestimació de la paralització cautelar.\nEl mateix Ximo Puig defensava durant la campanya autonòmica del 2015 que “molt prompte li plantejarem a l’empresa [Alcoinnova] una nova ubicació, perquè és clar que la zona de la Canal no és la més idònia si atenem als informes mediambientals”. És més, Ximo Puig en aquell moment va assegurar que l’Ajuntament d’Alcoi no podia prevaricar en contra dels interessos de la ciutat, i que quan arribés a la presidència del Consell, li oferiria al grup la millor de les opcions.\nEl regidor d’urbanisme Manolo Gomicia ha declarat que s’ha de reorientar l’estratègia sobre aquesta qüestió, arran d’aquestes declaracions Blanes es pregunta si “aquesta reorientació s’ha consensuat amb Salvem l’Aqüífer i si donarà part als grups de l’oposició o, com de costum, se n’assabentarem per la premsa”.\nFinalment afirma Blanes “Sincerament, no ho entenem, i menys tenim precedents tan nefastos com La Rosaleda”, i afegeix que “lamentem profundament que el PSOE s’haja apropat a les tesis del PP i Ciudadanos, que hagen decantat la balança perillosament a posar en risc l’Aqüífer del Molinar”.\nAlcoi, epicentre d’innovació\nEntrevista al director de l’Himne, José Antonio Llinares: “li posaré molt de sentiment”\nLu Rois converteix el dolor en esperança amb una pintura de Miró musicada


Francesc Viaplana pregunta al Conseller Calvet sobre les obres del túnel dels Tresponts - Alt Pirineu\nFrancesc Viaplana pregunta al Conseller Calvet sobre les obres del túnel dels Tresponts\nDimecres, 9.10.2019 12:15h\nAquest matí, durant la sessió de control al govern, el Diputat Francesc Viaplana ha realitzat una pregunta oral al Conseller Calvet referent a la situació de les obres del túnel dels Tresponts, a l’Alt Urgell.\nViaplana, ha volgut posar de manifest les dificultats de comunicació viària al territori pirinenc, així com l’injustificable estat de la carretera Nacional 260 (eix pirinenc). El Diputat, ha exposat la importància de la construcció d’aquest túnel per tal de garantir la seguretat del vehicles que circulen pel congost urgellenc, i ha mostrat la seva preocupació per la situació del desenvolupament de la infraestructura on, des de fa unes setmanes, han estat paralitzades les obres de perforació de les galeries, per discrepàncies entre l’empresa Obras subterráneas SA i l’UTE adjudicatària, formada per ACCIONA i COPCISA. Si bé és cert que, s’ha anunciat que ja es compta amb una nova empresa i que es reprendran les maniobres de perforació en els proper dies, Viaplana ha volgut expressar la següent pregunta referent als terminis de finalització:\nTenint present que, el contracte preveu penalitzacions a les empreses responsables en cas que hi hagi retard en l’execució de l’obra, Conseller: creu que les obres estaran acabades a finals de 2020, és a dir, en els terminis previstos?\nCalvet ha respost afirmativament a la pregunta i de forma rotunda, garantint que el desenvolupament de l’obra s’està duent a terme segons els terminis establerts. Ha reconegut la discrepància que es va produir entre les dues empreses però ha volgut remarcar que l’obra no ha estat aturada ni un sol dia i les obres es finalitzaran a finals de l’any 2020.\nEl conseller, ha volgut lamentar també els malaurats intents d’intoxicació referent a diferents informacions que s’han volgut transmetre durant les darreres setmanes sobre l’estat de l’obra.\nTant Viaplana com Calvet han volgut recordar que amb 35M€, aquesta infraestructura és l’obra més important que el departament de Territori i Sostenibilitat està duent a terme.\nEnllaç al tall de vídeo amb la pregunta i resposta


DynamisLab | Definició de les àrees de treball\nL’espai rural està patint en els últims anys un fort procés de canvi. Les noves dinàmiques socioeconòmiqes d’un món més globalitzat, més urbà i menys agrari, han evocat a les zones rurals catalanes noves tendències presents i futures. Veure objectius i serveis –\nDinamització social i educació\nL’educació és un del pilars del desenvolupament humà. Conèixer, entendre i relacionar-se amb l’entorn aporten, tant des d’un punt de vista individual com col·lectiu, eines per interactuar amb major llibertat amb el medi que ens acull. L’educació ambiental és la metodologia que emprem per assolir aquests ideals. Veure objectius i serveis –\nLa planificació i l’ordenació del territori són eines indispensables per poder pensar i estructurar els sistemes locals per a què esdevinguin models sostenibles de futur. La complexitat és cada dia més present tant en els àmbits urbans com en els rurals. És per aquest motiu, que s’han de cercar metodologies innovadores de gestió i planificació del territori. Veure objectius i serveis –\nLa globalització econòmica ens obliga a replantejar les estratègies vigents de desenvolupament econòmic. La complexitat i la competitivitat continuarà creixent, a mesura que aquest procés accelerat vagi augmentant. Veure objectius i serveis Consulteu el catàleg de serveis de Dinamis [pdf]


El Dr. Jordi Riera, primer professional de l’Estat en formar part del comitè de supervisió científica d’ELSO, la societat internacional referent en ECMO | Vall d'Hebron Barcelona Hospital Campus\nEl Dr. Jordi Riera, primer professional de l’Estat en formar part del comitè de supervisió científica d’ELSO, la societat internacional referent en ECMO\nEl director del programa ECMO de Vall d’Hebron va participar en la darrera edició del congrés EuroELSO, que va celebrar-se a Londres aquest mes de maig.\nEl Dr. Jordi Riera, director del programa ECMO de Vall d’Hebron, investigador principal del grup de recerca en Shock, Disfunció Orgànica i Ressuscitació al Vall d'Hebron Institut de Recerca (VHIR) i especialista en medicina intensiva, s’ha convertit en el primer professional de l’Estat que forma part del comitè de supervisió científica d’ELSO, la societat internacional referent en ECMO (oxigenació per membrana extracorpòria, en les seves sigles en anglès). ELSO representa metges clínics experts en ECMO, investigadors i membres de les institucions reguladores i de salut pública més importants en oxigenació per membrana extracorpòria. En l’actualitat té 20.000 usuaris i en formen part centres de més de 50 països, entre ells Vall d’Hebron. “L’organització ELSO sorgeix com a una estructura internacional orientada a guiar als professionals i institucions a oferir una assistència amb ECMO d’excel·lència. Per aconseguir això és prioritari fer una recerca de qualitat. Aquest comitè vetlla per la bona orientació d’aquest procés”, valora el Dr. Jordi Riera sobre la seva incorporació al comitè de supervisió científica d’ELSO.\nRiera també forma part del comitè organitzador del Congrés EuroELSO, la reunió més gran sobre ECMO del món, que en la seva última edició va celebrar-se a Londres del 4 al 6 de maig. El director del programa ECMO de Vall d’Hebron va impartir dues ponències en el marc d’EuroELSO 2022, una orientada als darrers avanços tecnològics a l’àmbit de la membrana extracorpòria d’intercanvi d’oxigen i altra sobre la metodologia de monitorització de l’assistència característica i diferencial del programa ECMO Vall d’Hebron. També va dirigir un workshop amb entrenament basat en simulació, utilitzant el simulador ECMO Hybrids VITA, fruit d'un acord que va establir el Vall d'Hebron Institut de Recerca (VHIR) amb l'empresa Medical Simulator i desenvolupat sota el seu lideratge científic. El simulador, desenvolupat gràcies a una estreta col·laboració entre clínics i enginyers, està pensat perquè els professionals sanitaris implicats en l’assistència al pacient crític que rep suport amb ECMO puguin adquirir i perfeccionar les seves competències. “L’ECMO està associada a una alta complexitat i risc de complicacions, la simulació en un entorn controlat és la millor manera de garantir la seguretat del pacient i fer que el personal sanitari adquireixin l’expertesa necessària en un centre de referència com Vall d’Hebron”, apunta el Dr. Riera. El simulador Hybrids VITA també ha estat present en el Congrés ESICM, que en el 40 aniversari de la Societat Europea de Medicina Intensiva (ESICM, en les seves sigles en anglès) s’ha celebrat a Madrid.\n“L’organització ELSO sorgeix com a una estructura internacional orientada a guiar als professionals i institucions a oferir una assistència amb ECMO d’excel·lència. Per aconseguir això és prioritari fer una recerca de qualitat. Aquest comitè vetlla per la bona orientació d’aquest procés”, valora el Dr. Jordi Riera


lloguer des de 2.200 / Mes\nHabitatge temporal moblat i equipat amb tot detall, llest per a entrar a viure.\nApartament d'un dormitori amb bany complet, cuina i saló-menjador.\nTerres de parquet en totes les estances, excepte en els banys que és de gres porcellànic.\nCuines americanes o independents totalment equipades amb electrodomèstics integrats: nevera, forn, microones, rentavaixelles i rentadora-assecadora, vitroceràmica i campana extractora de disseny. A més, compta amb tots els utensilis que necessites perquè la teva estada sigui satisfactòria des del primer dia.\nControl domòtic mitjançant APP per a l'obertura/tancament de portes, encesa i apagat de llums i climatització, detector de fuites d'aigua, o reportar possibles incidències.\nLa climatització (fred-calor) per conductes de totes les estances es realitza a través d'un sistema de aerotermia amb el qual també es genera aigua calenta de manera eficient. El que li atorga una certificació energètica A.\nA més, els pisos compten amb ventilació mecànica amb aportació d'aire a cada estança i extracció a través de banys i cuines; i calefacció per radiadors elèctrics tipus tovalloler en el bany.\nL'edifici d'obra nova se situa al carrer Sagués 29 amb Avenir, 61 pertanyent al districte de Sarrià-Sant Gervasi, en la zona alta de Barcelona.\nMolt ben comunicat, a un carrer de la Avinguda Diagonal, la Plaça Francesc Macià i el Turó Park. T'ofereix els avantatges d'un lloc que gaudeix de la tranquil·litat i àrees verdes d'una zona residencial amb el dinamisme comercial i d'oci de la ciutat a tan sols dos minuts.\nPromoció de dues plantes amb sis pisos connectades mitjançant ascensor. La planta baixa es destina a dos locals comercials i la coberta a la piscina i solàrium comunitaris. A més, en la planta soterrani comptaràs amb un gran traster només per a tu.\nEl preu inclou el subministrament d'aigua, llum i xarxa wifi per a estalviar-te totes les gestions.\nNecessites més informació? Emplena el formulari de contacte o escriu-nos a viviendatemporal@nyn.es\nPot consultar la disponibilitat de cada habitatge, clicant en la icona 'i' que apareix al costat del preu de lloguer.\nDisponible al febrer de 2022


Llibres estimats del mes | Escola Casablanca\n← Tallers d’hàbits i alimentació saludable\nColònies 1r i 2n →\nLlibres estimats del mes\nPosted on 14 Mai 2018\tby laralou09\nAl mes de Febrer, la comissió de biblioteca va crear un espai a l’escola anomenat els llibres estimats. Aquest espai té com a objectiu donar a conèixer contes especials, diferents als altres i que transmeten idees sobre temàtiques que formen part del nostre dia a dia.\nCada mes triem dues lectures, una en castellà i l’altra en català. Aquests contes són exposats al llarg de tot el mes a un dels vestíbuls principals de l’escola. Durant aquest temps, els mestres del centre els expliquen als seus alumnes, així, tots els nens de l’escola descobreixen dos llibres diferents cada mes. És fantàstic!\nJa són vuit els llibres que hem treballat, mireu! Al mes de Febrer vam llegir Un elefante encadenado (Jorge Bucay) i Benvinguts (Barroux), al mes de Març van ser Allà on viuen els monstres (Maurice Sendak) i Yo voy conmigo (Raquel Díaz Reguera), a l’Abril, aprofitant la celebració de Sant Jordi, Plouen poemes (diversos autors) i El libro de Gloria fuertes para niñas y niños (Gloria Fuertes) i aquest mes tenim exposats Monstruo rosa (Olga de Diós) y La veueta (Michäel Escoffier).\nEstigueu atents/es, properament us explicarem més coses sobre la biblioteca de la nostra escola!\nAquesta entrada s'ha publicat en Biblioteca i etiquetada amb Biblioteca. Afegiu a les adreces d'interès l'enllaç permanent.\nJa som Comunitat d’aprenentatge!


Augmenten les trucades al 112 des de l'Alt Pirineu i Aran — RàdioSeu 107.2 FM: notícies de La Seu d'Urgell, l'Alt Urgell i el Pirineu\nSou a: Inici / Notícies / Augmenten les trucades al 112 des de l'Alt Pirineu i Aran\nGràfic de trucades al 112 des de l'Alt Urgell (Imatge: Departament d'Interior)\nL'any passat es van registrar des de la demarcació de l’Alt Pirineu i l’Aran un total de 14.928 trucades al telèfon d’emergències 112. Aquesta xifra suposa un 6,7% més de comunicacions telefòniques que l’any 2019, que se’n van rebre 13.985.\nLa majoria de les trucades del 2020 van ser per demanar assistència sanitària 4.025 trucades (27%), una xifra inferior a la de l'any anterior (4.128). Per motius de trànsit es van fer 3.716 trucades (24,9%), un percentatge que va disminuir en relació amb el 2019 (4.189 trucades). Les trucades per temes de seguretat van ser un total de 2.708 (18,1%), un número superior a les 2.476 trucades del 2019. Per motius de civisme es van rebre l'any passat 1.680 trucades (11,2%), gairebé el triple que l'any anterior (596). Finalment, per incendis es van fer 730 trucades al 112 (4,9%) durant el 2020 i 983 al 2019.\nL'augment de les trucades es fa palès a totes les comarques excepte a l'Alt Urgell, on van caure un 3% en comparació amb l’any anterior. En total es van rebre 4.065 de comunicacions telefòniques, xifra interior al 2019 (4.188 trucades). La majoria de les trucades van ser per demanar assistència sanitària 1.395 (34,3%), per sobre de les 1.205 trucades del 2019. Per motius de trànsit es van registrar 1.007 trucades (24,8%), davant les 1.286 trucades fetes al 2019. El 112 també va rebre 912 comunicacions telefòniques per motius de seguretat (22,4%%) durant el 2020, una xifra similar al 2019 (948). Les trucades per temes de civisme van ser 233 (5,7%), davant 123 trucades al 2019; i per incendis, es van registrar 176 trucades (4,3%), enfront les 123 del 2019.\nMés de la meitat de trucades (54,2%) rebudes al 112 i fetes des de l’Alt Urgell tenien origen a la Seu d’Urgell. Durant el 2020 es van fer 2.203 trucades, xifra superior a les 1.936 del 2019.\nDes de l’Alta Ribagorça l’any passat es van fer 654 trucades operatives al telèfon d’emergències 112, un 10% més que l’any 2018 (590 trucades). La majoria d’aquestes trucades van ser per motius de trànsit: 201 (30,7%) davant les 193 rebudes durant el 2019; 176 trucades van ser per demanar assistència sanitària (26,9%) i 171 per aquest motiu l’any 2019; per motius de seguretat es van fer 76 trucades (11,6%) i 67 el 2019; per civisme 49 trucades (7,4%) i van ser 21 el 2019; i per incendis 39 trucades l’any passat (5,9%) i 48 durant el 2019.\nDe les trucades realitzades amb origen a la comarca de l’Alta Ribagorça, 319 es van fer des del Pont de Suert (325 l’any 2019) resultant un 48,7% del total.\nDes de la Cerdanya l’any passat es van fer 4.408 trucades al telèfon d’emergències 112, un 13,4% més que l’any 2019 (3.887 trucades). La majoria d’aquestes trucades, 1.329, van ser per demanar assistència sanitària (30,1%) davant les 1.234 fetes durant el 2019; per motius de trànsit 826 (13,7%) davant les 1.027 del 2019; 583 per motius de seguretat (18%) davant les 535 fetes durant el 2018; per civisme 609 trucades davant 199 al 2019; i per incendis 218 trucades (4,9%) davant les 212 trucades de l’any 2019.\nUn 38% de les trucades al 112 l’any 2019 des de la Cerdanya es van fer des de Puigcerdà (1.548 trucades davant les 1.359 fetes durant el 2019).\nDes del Pallars Jussà l’any passat es van fer 2.252 trucades al telèfon d’emergències 112, un 11,6% més que l’any 2019 (2018 trucades). El 27% d’aquestes trucades van ser per motius demanar assistència sanitària (608) mentre que se’n van fer 531 al 2019; per motius de trànsit 556 (24,7%) davant 604 al 2019; 424 per motius de seguretat (18,8%) davant 326 al 2019, per civisme 312 trucades davant 111 al 2019; i per incendis 109 trucades (4,8%) davant les 166 fetes durant el 2019.\nUn 41,6% de les trucades al 112 l’any 2020 des del Pallars Jussà es van fer des de Tremp (937 trucades davant les 666 fetes durant el 2019).\nDes del Pallars Sobirà l’any passat es van fer 1.618 trucades al telèfon d’emergències 112, un 1,6% més que l’any 2019, en què es van rebre 1.592 trucades. La majoria d’aquestes trucades van ser per motius de trànsit, 485 (30%) davant 586 trucades el 2019; per motius de seguretat 304 (18,8%) davant 153 l’any anterior; per demanar assistència sanitària es van rebre 297 (18,4%) davant les 310 durant el 2019; per civisme es van rebre 196 trucades (12,1%) davant 47 trucades al 2019; i per incendis 84 trucades (5,2%) davant les 218 del 2019.\nUn 29,5% de les trucades al 112 l’any 2020 des del Pallars Sobirà es van fer des de Sort (478 trucades davant 333 durant el 2019).\nDes de la Val d’Aran l’any passat es van fer 1.931 trucades al telèfon d’emergències 112, un 13% més que el 2019 (1.710 trucades). El 2020 es van fer 641 trucades (32,2%) per motius de trànsit mentre que van ser 493 el 2019; 409 trucades (21,2%) per seguretat l’any passat davant les 447 del 2019; 281 per motius de civisme (14,5%) davant les 95 fetes durant el 2019; 220 (11,4%) per demanar assistència sanitària davant les 232 el 2019; i 104 (5,4%) per incendis mentre que van ser 216 durant l’any anterior per aquest motiu.\nEl 54,1% de les trucades al 112 l’any 2020 des de la Val d’Aran es van fer des de Vielha e Mijaran (1.045 trucades i 934 durant el 2019).


El príncep gai, por Núria Escur\nEl príncep gai\n30/06/2020 00:30 | Actualizado a 30/06/2020 07:15\nCom a veïna del Gaixample abans que es digués així, he vist el canvi cíclic, intern i extern, d’aquest barri on la llibertat va voler instal·lar-se un dia. Acaba una setmana d’actes del col·lectiu LGTBI i porto gravat al cap el comentari d’una dona en passar per davant de l’Axel, primer hotel gai heterofriendly del món i fins fa poc –abans de la pandèmia– lloc preferit de peregrinació dels turistes del sector.\nLa dona en qüestió tindria uns seixanta anys, no més. L’acompanyava una altra més jove i un nen de set o vuit. Absorta mirant les immenses banderes arc de Sant Martí que penjaven –han lluït tota la setmana– dels balcons de l’hotel, va comentar a la seva interlocutora: “Doncs són ben boniques, però no li explicaré al nen què signifiquen…!”. Malament, vaig pensar, anem malament.\nEl rús Iussúpov, guapo i femení fins a doldre, va matar Rasputin\nA hores d’ara, i sabent que encara queden dotze països al món on es castiga l’homosexualitat amb pena de mort (tornin a llegir-ho) hauríem d’haver après més i millor. Si no a reeducar-nos a nosaltres mateixos, que també, almenys a respectar els que ens succeeixen. Per sort, les generacions joves es nodreixen ja d’altres models i forgen el seu criteri, ens donen mil voltes en qüestió de llibertat.\nElevo les meves salutacions agermanades a Villanueva de Algaidas (i a l’Eugenia, que hi va néixer), aquest poble de Màlaga que davant la queixa de tres veïns que van denunciar que, oh, horror!, la bandera multicolor onejava a l’Ajuntament, van respondre penjant 400 banderes més per tot el poble. Ni Fuenteovejuna.\nCom que no hi ha res més antic que la identitat sexual (el que un sent que és, per resumir), d’homosexuals n’hi ha des de l’època de Jesucrist amb abarques i els seus deixebles pescant. També és universal i jeràrquicament democràtic. No distingeix en classes. Fins i tot tenim prínceps gais.\nEl príncep rus Fèliks Iussúpov, guapo i femení fins a doldre, va acabar per visitar el monjo Rasputin perquè l’aconsellés en els seus conflictes més privats. Però Rasputin va voler seduir-lo. Com a resposta –part d’un pla premeditat– Iussúpov el va convidar a uns pastissets plens de cianur i Rasputin va morir. Un gest agònic. Com que el místic no acabava de finir li van disparar un tret al front i el van llençar al riu.\nAixò li hauria explicat a la senyora que es va aturar davant de l’hotel. Però no va poder ser perquè va engrapar el nen del braç i se’l va endur en un tres i no res, lluny de la vista d’una façana tan ominosa, això sí, prèvia fotografia amb el mòbil.


Voluntariat a la Biblioteca Joan Triadú | Biblioteca Joan Triadú\nGuies de lectura i Bibliografies\nVoluntariat a la Biblioteca Joan Triadú\nLa Biblioteca Joan Triadú és un equipament obert a tots els ciutadans, que treballa per a la cohesió i la integració de tots els ciutadans de Vic. La Biblioteca ofereix una àmplia gamma de serveis i desenvolupa diferents projectes amb la voluntat que tothom trobi el seu espai a la Biblioteca, tant aquelles persones que volen col·laborar oferint el seu temps com aquelles que, per dificultats de mobilitat o d’altre tipus, no poden venir a la Biblioteca i fer ús dels seus serveis.\nÉs per aquest motiu que us volem donar a conèixer el Programa de Voluntariat a la Biblioteca.\nEls voluntaris poden dedicar el seu temps a diferents programes i projectes de la Biblioteca en funció, d’una banda, dels seus interessos i habilitats i, de l’altra, segons la disponibilitat i organització de la Biblioteca. Els programes de voluntariat que, actualment, oferim són:\nEl Servei de Préstec a domicili\nEls voluntaris porten llibres, revistes, música i pel·lícules a casa d’aquelles persones que tenen problemes de mobilitat i/o de salut, per retornar-los després a la Biblioteca . Aquest servei s’ofereix en coordinació amb la Creu Roja de Vic.\nEs busca conductor pel club de lectura en francès que, des d’aquest curs 2014-2015, s’ha engegat a la Biblioteca. El nivell de conversa i de lectura que tenen els membres d’aquest club de lectura és el nivell B2.\nEs busca un voluntari que tingui el Certificate in Advanced English (CAE) o el Certificate of Proficiency in English (CPE) per ser conductor d’un club de lectura en anglès que es vol posar en funcionament a la Biblioteca.\nÉs un club de lectura, actualment en funcionament, obert a persones que estan aprenent el català i a parelles lingüístiques. Aquest club es realitza en coordinació amb el Centre de Normalització Lingüística d’Osona, que hi aporta la persona que exerceix les funcions de conductora del club.\nTallers de capacitació digital\nBusquem voluntaris que vulguin ensenyar el món d’Internet i dels dispositius mòbils a la gent gran.\nBusquem voluntaris pel programa LECXIT (Lectura per a l’èxit educatiu), un programa que pretén millorar la comprensió lectora dels infants.\nEls voluntaris tenen també la possibilitat de donar suport a treballs que es realitzen a la Biblioteca, concretament:\nRealitzar tallers de manualitats adreçats a nens i nenes a partir de 4 anys.\nTothom que sigui major d’edat, que tingui temps i tingui ganes d’ajudar i de col·laborar, sense necessitat de capacitació prèvia.\nEl voluntariat de la Biblioteca dedica unes hores a la setmana, o cada quinze dies, en l’horari prèviament acordat i per un període determinat.\nCom fer-se voluntari/ària de la Biblioteca?\nContactant amb la Biblioteca Joan Triadú per telèfon (93 883 33 25) o per correu electrònic (b.vic.jt@diba.cat).\nTambé podeu omplir el següent formulari :\nDisponibilitat horària (dies i hores)(necessari)\nD’acord amb el que disposa l’article 5 de la Llei 15/1999, de 13 de desembre, de protecció de dades de caràcter personal l’informem que les dades facilitades s’incorporaran al fitxer Contactes Departament d’Educació, creat per l’Ajuntament de Sabadell amb adreça a Pl. Sant Roc, 1 08201 de Sabadell, i amb la finalitat de contactar i fer gestions amb membres de la comunitat educativa. No s’efectuarà cap cessió de les dades facilitades. En qualsevol moment pot exercir els seus drets d’accés, rectificació, oposició i cancel·lació, adreçant-se a qualsevol de les oficines d’atenció al ciutadà de l’Ajuntament.\n(Imatges: Dustwin (Openclipart) ; Netalloy (Openclipart)\nComparteix:Correu electrònicFacebookTwitterPinterestGoogleT'agrada:M'agrada S'està carregant...\tDeixa un comentari : Cancel·la la resposta\tEscriu aquí el comentari...\nSegueix-nos via RSS RSS - Entrades RSS - Comentaris\nLA BIBLIOTECA JOAN TRIADÚ A INTERNET :\tSegueix-nos a Twitter!Els meus tuits\nYouTube\tLlicències i autoria de les imatges:\tLlicència i autoria de les imatges de la Biblioteca: Biblioteca Joan Triadú Vic\nBiblioteca Joan Triadú\tCrea un lloc web gratuït o un blog a Wordpress.com.


La presentadora Tania Llasera explica com l’ha ajudat la teràpia: “M’afectava moltíssim” La presentadora Tania Llasera explica com l’ha ajudat la teràpia: “M’afectava moltíssim” – El Món\nLa presentadora Tania Llasera explica com l’ha ajudat la teràpia: “M’afectava moltíssim”\nLa 'influencer' basca reconeix que els psicòlegs l'han ajudat a superar els seus pitjors moments\nTania Llasera en un 'photocall' - Europa Press\nJennifer Navarro 19/04/2021 11:09 am\nTania Llasera acaba de publicar un nou llibre, La vida a mordiscos. En aquesta publicació, la presentadora de Mediaset barreja el típic llibre de cuina amb confessions sobre el seu complicat viatge cap a la fama. Un projecte innovador que ha cridat molt l’atenció i que s’ha esgotat en poques hores. Per tal de seguir-lo promocionant, la basca ha concedit una entrevista molt sincera a El Mundo.\n“Aquest és el secret del meu èxit, que tinc dies dolents i ho dic obertament. M’ha costat arribar a ser així de natural, per això. Tinc moltes hores de teràpia en un divan. La popularitat m’ha fet desenvolupar agorafòbia. Hi ha un punt en el qual no saps per què se t’apropa la gent, si és perquè volen alguna cosa o perquè estan interessats. Vaig portar molt malament la cúspide de la meva fama. En la meva petita escala, aquest nivell de popularitat em va afectar moltíssim. Finalment vaig aconseguir girar la truita i ara m’és igual el que pensin els altres”, reconeix.\nUna teràpia que l’ha ajudat a estimar-se més i a no deixar-se influir per ningú. Un dels temes pel qual més l’han criticat? Pels seus canvis de pes: “Vaig tenir un canvi físic que va provocar que patís assetjament per part dels mitjans i de la societat. Vaig ser de les poques que va dir que no canviaria, que jo em veia bé i que estava sana. Allà va començar el meu canvi. No negaré que he tingut una relació complicada amb el menjar. Crec que vaig ser menjadora compulsiva i que matava l’ansietat amb el menjar”.\nTambé és sincera pel que fa a la maternitat, el que li ha generat molts problemes: “Abans de ser mare dius tot el que faràs o no… i després t’adones que fas el que pots. La naturalitat està en equivocar-se i jo prefereixo estar perfecta i impertèrrita perquè em sembla poc sa. Estic acostumada a què critiquin la meva manera de criar, però el que em molesta és que diguin coses dels meus fills. Ara, però, em trobo en el meu millor moment i no deixaré que els detractors canviïn la meva manera de ser”.\nUna presentadora i influencer sincera i transparent, encara que la deixin verda per ser-ho.


Es posa en marxa la prova pilot per a facilitar espiròmetres domiciliaris als pacients amb Fibrosi Quística de Catalunya gràcies a la Fundació Daniel Bravo – Fibrosi Quistica\nNoticiesHome » Noticies » Es posa en marxa la prova pilot per a facilitar espiròmetres domiciliaris als pacients amb Fibrosi Quística de Catalunya gràcies a la Fundació Daniel Bravo\nEs posa en marxa la prova pilot per a facilitar espiròmetres domiciliaris als pacients amb Fibrosi Quística de Catalunya gràcies a la Fundació Daniel Bravo\nDesprés de mesos de treball i gestions amb la Fundació Daniel Gravo, l’Associació Catalana de Fibrosi Quística (ACFQ) estem contents i orgullosos de poder comunicar que finalment ja s’ha posat en marxa per part de la Fundació Daniel Bravo la prova pilot en l’Hospital Vall d’Hebron de Barcelona dels espiròmetres domiciliaris.\nGràcies a una donació de la Fundació Daniel Bravo i la nostra interlocució, es facilitaran a l’Hospital 100 espiròmetres domiciliaria als pacients, en context de prova pilot, perquè puguin controlar la malaltia a casa. Una vegada aquesta prova pilot funcioni correctament aquest projecte s’estendrà als pacients de Fibrosi Quística de l’Hospital de Sabadell. Parc Taulí i de l’Hospital Sant Joan de Déu. Això segurament passi durant el mes de setembre.\nAmb els espiròmetres, els i les pacients de Fibrosi Quística i trasplantats podran valorar la seva capacitat pulmonar a casa i els metges de la unitat disposaran dels resultats de l’espirometria en el moment. Per tant, els espiròmetres portàtils domiciliaris ajudaran a fer un seguiment dels pacients que actualment, i a causa de la pandèmia de la Covid-19, fan més visites telefòniques amb els metges de les unitats de referència. Aquesta eina podrà ajudar a valorar la situació d’un pacient i anticipar un inici de tractament o si fa falta o no desplaçar-se a l’hospital. Una atenció primerenca de la infecció evitar posar en risc la vida del pacient i redueix el seu deteriorament.\nDes de que es va iniciar la pandèmia de la Covid-19, l’Associació Catalana de Fibrosi Quística ha treballat per a implementar la telemedicina en l’assistència de la Fibrosi Quística. Gràcies a la donació que hem rebut per part de la Fundació Daniel Bravo hem pogut començar amb el projecte. Ara esperem que aviat s’incorpori en la cartera de serveis del CatSalut, tres la petició d’avaluació feta per l’ACFQ a l’Agència de Qualitat i Avaluació Sanitària de Catalunya a la que vam presentar el projecte de telemedicina amb els espiròmetres, en concordança amb els nostres metges. La iniciativa, la participació i la mediació de la nostra Associació ha estat primordial per arribar al punt que ens trobem.\nContinuem avançant en l’assistència dels i les pacients de Fibrosi Quística. La telemedicina està més a prop i properament els pacients de les tres unitats de referència de Fibrosi Quística a Catalunya (Hospital Vall d’Hebron, Hospital de Sabadell. Parc Taulí i Hospital de Sant Joan de Déu) es podran beneficiar d’ella.\nCom Associació ens hem de felicitar perquè incorporar la telemedicina en l’assistència dels malalts de Fibrosi Quística és un gran avanç en el tractament i seguiment de la malaltia.\nAprofitem per celebrar que ja fa tres anys que la nova unitat de Fibrosi Quística del Vall d’Hebron es va estrenar. Una unitat amb un disseny innovador i pioner a Europa. La unitat te un circuit amb dos parts diferenciades, una pels pacients adults i l’altre pels pacients pediàtrics per evitar les infeccions creuades. Aquest espai es va poder fer realitat gràcies a les gestions que l’Associació Catalana de Fibrosi Quística va realitzar amb la Fundació Daniel Bravo que va donar 2,3 milions d’euros per fer-la realitat. Agrair enormement a la Fundació Daniel Bravo el seu compromís amb la lluita contra la Fibrosi Quística. Agrair també l’aportació del Grup Cosentino i l’empresa Ocariz, que, gràcies a les gestions realitzades per l’Associació, van donar els marbres de taules i superfícies de treball amb marbres antimicrobians i les manetes de les portes de material antimicrobià. Gràcies al disseny innovador de la unitat s’han reduït les infeccions creuades entre els pacients. Creiem sincerament que sense la participació de la nostra Associació els resultats no haurien estat els mateixos.\nprevious post: La Fundació Espanyola de FQ sol·licita a Carolina Darias seguir els passos de França i la majoria de països del nostre entorn aprovant per via urgent el finançament del medicament ‘Kaftrio’


Mapa de Recursos Inclusius: Sessions d’Acollida i Coneixement de l'Entorn del Servei d'Acollida i Ciutadania de Salt.\nSessions d’Acollida i Coneixement de l'Entorn del Servei d'Acollida i Ciutadania de Salt.\nEl recurs té com a objectiu principal situar a les persones en el context de Salt mitjançant tres línies de treball:\nDonar informació d'utilitat sobre el funcionament dels serveis públics i aspectes generals del municipi, per tal de dotar d'autonomia a les persones en la seva vida quotidiana.\nDonar a conèixer aspectes històrics i culturals de Salt, per tal que les persones puguin identificar-se amb el seu entorn més immediat.\nPosar en contacte els participants amb les xarxes 'naturals' existents a la ciutat, per tal que les persones puguin relacionar-se a través de les xarxes socials que s'adiguin més amb els seus interessos i/o necessitats.\nEl recurs té com a objectiu complementari oferir un espai on els diferents serveis i associacions puguin donar aquelles informacions que considerin útils per als seus possibles futurs usuaris i per al seu propi funcionament.\nEl recurs consisteix en un seguit de sessions (normalment 8) on es compaginen dinàmiques més estàtiques desenvolupades a Mas Mota amb d'altres més vivencials, amb visites a diferents serveis i espais del municipi. Les informacions i continguts de les sessions es treballen a partir dels coneixements previs dels participants.\nEl tècnic d'acollida acompanya al grup en tot el procés. És l'encarregat de dinamitzar-lo i de donar el servei personalitzat segons les necessitats i interessos de cada usuari.\nA cada sessió, agrupada temàticament (educació, formació d'adults, salut, laboral, jurídic, participació, etc.), comptem amb la participació de diferents tècnics o representants d'associacions. Hi ha serveis la participació dels quals no és presencial sinó en l'elaboració dels continguts.\nServeis que participen presencialment a les sessions:\nTècnica de Participació i Associacionisme\nCap de l'Àrea d'Integració i Convivència.\nEl recurs va destinat prioritàriament a persones arribades a Salt fa poc temps i de nacionalitat no europea. Convidem a participar a totes aquelles persones que vénen de fora la comarca del Gironès. Obrim el recurs també a persones que fa temps que són a Salt però en desconeixen alguns aspectes.\nEls participants accedeixen al recurs a través de tres canals:\nla tècnica que elabora els informes d'integració\nel boca orella i derivacions des d'altres serveis\nServei d'Acollida i Ciutadania\nLloc: Mas Mota\nResponsable del Servei: Associació Vincle (tècnic: Xavier Xarbau)\nTelèfon: 972 249191 ext. 2345\nAdreça electrònica: xxarbau@vincle.org\nHorari: dimarts i dijous de 9:30h a 11:30h (6 grups a l'any en diferents períodes; grups de tarda segons demanda)\nEtiquetes de comentaris: Ciutadania, Poblacio_nouvinguda, Relacional, Salt


Benicarló posarà en marxa un nou taller d'ocupació per a majors de 25 anys – InfoMaestrat.com | Noticias del maestrat (Vinaròs, Peñíscola, Benicarló,...)\nInicio Benicarló Benicarló posarà en marxa un nou taller d’ocupació per a majors de 25 anys\nEl nou taller d'ocupació que gestionarà l'Ajuntament, ‘Benicarló en verd 2’, formarà en jardineria a deu persones majors de 25 anys durant un any. El projecte rebrà una subvenció de 194.000 euros de la Generalitat i comptarà amb una aportació municipal de 40.000 euros\nBenicarló posarà en marxa un nou taller d’ocupació per a majors de 25 anys\non: octubre 31, 2017 En: Benicarló\nL’Ajuntament de Benicarló ultima la posada en marxa d’un nou taller d’ocupació, en aquest cas, enfocat a la formació laboral de persones majors de 25 anys. El taller, que gestionarà la Regidoria de Promoció Econòmica a través de l’Agència d’Ocupació i Desenvolupament Local (AODL), se centra en treballs relacionats amb l’àmbit de la jardineria i ocuparà a 10 persones al llarg d’un any, a més d’un director i un monitor.\nEl regidor de Promoció Econòmica, Román Sánchez, ha qualificat «de notícia excel·lent per a Benicarló la consecució d’un nou taller d’ocupació» i ha explicat que «el nou taller contempla una part de coneixements teòrics i una part pràctica en la qual els participants treballaran sobre el terreny, de manera que podran assolir una qualificació laboral important».\nEl taller rebrà una subvenció de 194.000 euros de la Generalitat i comptarà amb 40.000 euros més de l’Ajuntament, per a despeses complementàries. Les persones que formaran part del taller rebran els certificats de Professionalitat d’activitats auxiliars en vivers, jardins i centres de jardineria i certificació d’Instal·lació i manteniment de jardins i zones verdes.\nEl taller ‘Benicarló en verd 2’ serà una consecució d’una primera fase que s’està duent a terme ara mateix i que està treballant en la millora i adequació de l’Hort de la Mar i en la posada en valor de l’anomenat Jardí de la Mar, una parcel·la de 6.715 metres quadrats ubicada a la partida Solaes, a la mateixa vora de la mar. Els alumnes-treballadors d’aquest nou taller d’ocupació finalitzaran els treballs al Jardí de la Mar i actuaran, a més, en altres zones, com els terrenys dels voltants del CEIP Ángel Esteban, uns terrenys situats davant de la zona d’autocaravanes i algunes rotondes de la ciutat.\nA partir del 2 de novembre, es publicarà al web de l’Ajuntament tota la informació relativa a aquest nou taller d’ocupació. Les persones interessades a formar part d’aquest taller hauran d’estar inscrits al Servef i hauran d’informar que estan interessades en el taller. El termini finalitzarà el 14 de novembre. D’altra banda, les persones que vulguen optar als llocs de director o monitor, tindran fins al 9 de novembre per a presentar la documentació a l’Ajuntament.\nEl regidor ha subratllat que la posada en marxa del nou taller d’ocupació, juntament amb la resta d’iniciatives d’inserció laboral portades a terme en aquesta legislatura, «certifica l’aposta decidida d’aquest Ajuntament per la creació d’ocupació i el foment de la formació en habilitats laborals que faciliten l’entrada al mercat de treball».\nEtiquetas: Benicarlóformacióocupaciótaller d'ocupació\nEl PSPV-PSOE solicitará ahora en Diputación la cesión de competencias para los trenes regionales\nAcord Ciutadà fa públic el seu posicionament respecte la cessió de la N340


El Govern insisteix que no té res que parlar amb ETA\nEl ministre de l'Interior, Jorge Fernández Díaz, ha reiterat davant el Congrés, en resposta a últim comunicat d'ETA designant interlocutors per parlar amb el Govern, que l'Executiu no té gens que parlar amb ETA i que segueix esperant la dissolució de la banda terrorista i el lliurament de les seves armes.\nEn resposta a una interpel·lació formulada per Amaiur, Fernández Díaz ha fet esment al comunicat d'ETA per deixar clar que la banda terrorista "ja no condiciona" els passos dels demòcrates "afortunadament", i ha remarcat que "per lliurar les armes no fa mancada diàleg sinó la voluntat per lliurar-les".\n"L'única comunicació que estem exigint i esperant és la dissolució incondicional quedi clar --ha proclamat--. El Govern ni negocia ni ha negociat ni va a negociar mai amb una banda terrorista".\nPerò també ha aprofitat per subratllar la coincidència temporal entre la interpel·lació de la coalició Amaiur i el comunicat d'ETA. En la seva opinió, "la propaganda d'ETA i les intervencions de la formació independentista abertzale "semblen fulles d'un mateix llibre".


Edén a l'oest\nElias és un immigrant d'uns vint anys que tracta d'arribar a Europa en un vaixell, juntament amb altres immigrants il·legals. Quan el vaixell està a prop de les costes gregues, Elias ha de saltar al mar per tal d'evitar la seva detenció.\nDir.: Achero Mañas\nDenúncia contra el maltractament als menors. El Bola és un noi de 12 anys envoltat d'una atmosfera familiar sòrdida i violenta que ell oculta avergonyit. L'arribada d'un nou company al col·legi, amb el qual descobreix l'amistat i l'existència d'altres ambients familiars diferents, li donarà la força necessària per enfrontar-se a la seva realitat.\nNivells d'ensenyament: ,,,Cicle Superior Primària,1r i 2n d'ESO,3r i 4t d'ESO,Batxillerat,Cicles Formatius,C. F. d'Adults,,\nÀrees: Coneixement del medi natural, social i cultural / Educació per al desenvolupament personal i la ciutadania / Tutoria / Educació per a la ciutadania i els drets humans / Educació ètica cívica /\nTemes: educació en valors / infància, drets dels infants / relacions humanes, psicologia, sociologia / família, relacions familiars / món educatiu, coeducació, relacions professorat- alumnat /\nDir.: Olivier Ayache-Vidal\nFrançois Foucault és un professor de quaranta anys que un dia accepta una plaça en un institut d'un suburbi de Paris, en una zona conflictiva.\nDir.: Joan Soler\nAlba i Núria, dos joves invidents, mantenen una lluita quotidiana contra les limitacions que els imposa la seva discapacitat. El seu esperit de superació i la seva generositat les impulsen a assolir nous objectius i a dedicar temps i esforç en ajudar els altres.\nÀrees: Llengua catalana i literatura / Ciències socials, Geografia i Història / Educació per a la ciutadania i els drets humans / Educació ètica cívica / Món contemporani /\nTemes: educació en valors / recursos naturals, riquesa i pobresa, comerç, consum, / dones (i/o violència de gènere) / infància, drets dels infants / adolescència, joventut. / medicina, salut / biografies, autobiografies / relacions humanes, psicologia, sociologia / discapacitats o trastorns físics i psíquics / món educatiu, coeducació, relacions professorat- alumnat /\nDir.: Christian Carion\nEl 1981, el coronel del KGB Grigoriev, desencantat amb el règim de Brezhnev, es posa en contacte a Moscou amb un jove enginyer francès, Pierre Froment, a qui li fa arribar documents secrets.\nHistòria situada a l'Afganistan. Un home de la ciutat arriba a un poble molt pobre i ofereix feina a un jove camperol. Però abans d'aconseguir el lloc, haurà de competir amb altres nois per saber qui és capaç de portar un nen sense cames.\nDir.: Jeremy Degruson\nL'Adam, un noi estrany de 13 anys, s'embarca en una aventura per descobrir el misteri de la desaparició del seu pare.


Programa de Reinserció | Projecte Home Catalunya\nTractament ambulatori per a persones amb addiccions greus que han superat la fase de rehabilitació. L’objectiu és l’assoliment d’una òptima reinserció social, laboral i familiar.\nPersones que han acabat amb èxit la fase de la Comunitat Terapèutica, i les seves famílies.\nPromoure l’autorealització personal, la inserció laboral i la integració social.\nAmbulatori, amb grups de suport. L’activitat principal és de tardes de dilluns a divendres, més compatible amb l’horari laboral.\nGran Via de les Corts Catalanes, 204 bis, Local 7. Barcelona\n93 298 98 75\nDirecció: Neus Canals (ncanals@projectehome.org)


Galilei, Galileu - biblioteca social d'olot\nGalileo Galilei, conegut als Països Catalans com Galileu (15 de febrer de 1564– 8 de gener de 1642) va ser un físic, matemàtic, i filòsof italià que va tenir un paper important durant la Revolució Científica. Va millorar el telescopi, i per tant, l’observació astronòmica, i va donar suport a la teoria Heliocèntrica de Nicolau Copèrnic. De vegades, se l’anomena “el pare de l’observació astronòmica”, el “pare de la física moderna” el “pare de la ciència”, i el “pare de la ciència moderna”. Stephen Hawking diu, “Galileu, potser més que qualsevol altra persona, fou el responsable del naixement de la ciència moderna.”\nEl 1581, Galileu entra a la universitat de Pisa per estudiar medicina, però acaba interessant-se per les matemàtiques. Demostra que Aristòtil estava equivocat al suposar que la rapidesa de caiguda dels cossos és proporcional al seu pes. Per demostrar-ho, mesura el temps de caiguda de pesos llençats des de la torre inclinada de Pisa; descobreix l’isocronisme del pèndol observant les oscil·lacions d’una llampria a la catedral. El 1592, Galileu esdevé professor de matemàtiques a la universitat de Pàdua, on restà 18 anys. Construí un aparell de mesura, el sextant, treballà en una explicació de les marees basada en les teories copernicanes, i escrigué un tractat de mecànica mostrant que les màquines no creen energia, però la transformen.\nEl 1604, a causa de l’aparició d’una nova, Galileu disputa amb els filòsofs que sostenien la tesi d’Aristòtil sobre la immutabilitat del cel. El 1609 s’assabenta del descobriment del telescopi per part de l’holandès Hans Lippershey i decideix construir-se el seu propi telescopi, diferent del dels Països Baixos i aplicar-lo a l’observació dels cels. Al final de 1609, Galileu tenia un telescopi de 20 augments que li permetia estudiar els cràters de la Lluna i distingir els estels de la Via Làctia. Descobreix quatre satèl·lits de Júpiter (els satèl·lits galileians). Descobriment que li serà disputat per Simon Marius. Publica els seus descobriments el 1610, cosa que provocà grans controvèrsies perquè els altres científics no disposen de telescopis que puguen confirmar les sever observacions.\nEl gran duc de Toscana el nomena matemàtic de la cort de Florència, la qual cosa li permet dedicar tot el seu temps a la recerca. Galileu continua fent remarcables descobriments científics, observant les fases de Venus, que, amb els satèl·lits de Júpiter, el convencen de què Copèrnic no estava equivocat. L’Església s’oposa vigorosament a la posició de Galileu, però aquest demana la llibertat de recerca, a la seva carta a la gran duquessa Cristina el 1615. Contestant els seus arguments el Sant Ofici de Roma publica un edicte contra Copèrnic el 1616.\nEl 1623, el Papa Urbà VIII autoritza Galileu a escriure un llibre comparant els sistemes de Ptolemeu i Copèrnic. No obstat això, Galileu és jutjat a Roma per la Inquisició degut els Diàlegs de 1632, perquè el 1616 li havia estat prohibit defensar o ensenyar les teories de Copèrnic. Aquest judici no fou anul·lat fins l’any 1992!\nLa condemna de Galileu fou commutada per un arrest domiciliari a Arcetri aprop de Florència. Allà acabà les seves recerques sobre el moviment i la resistència dels materials. El 1638 publicà a Leiden els Discursos i demostracions matemàtiques sobre les dues noves ciències. Aquest treball marcà el començament de l’estudi de la dinàmica.\nPreviousGarcía Lorca, Federico


Junts per Manresa i ERC signen l'acord de govern per als propers 4 anys - Junts per Manresa\nJunts per Manresa i ERC signen l’acord de govern per als propers 4 anys\nPublicat perjxm\t 14 de Juny de 2019 14 de Juny de 2019 Deixa un comentari a Junts per Manresa i ERC signen l’acord de govern per als propers 4 anys\nEl pacte s’ha tancat al parc de la Seu\nJunts per Manresa i ERC han tancat l’acord de govern per al mandat 2019-2023 aquest divendres 14 de juny a la tarda. La signatura de l’acord s’ha dut a terme al parc de la Seu i ha comptat amb la presència dels 16 regidors que formaran part del govern municipal.\nEls resultats de les eleccions municipals del 26 de maig de 2019 han refermat el lideratge a la ciutat de les dues formacions polítiques que han governat en coalició des de febrer de 2016. Els 9.119 vots aconseguits per Esquerra Republicana de Catalunya (ERC) i els 9.109 vots de Junts per Manresa (JxM), 18.228 en total, representen més del 56% del suport dels manresans, i els 16 regidors i regidores aconseguits entre totes dues formacions suposen el 64% dels 25 que formen la corporació municipal. Tot plegat constitueix un aval més que notable a la feina feta en el mandat anterior.\nPer aquesta raó, i amb la finalitat de donar a la ciutat un govern estable i efectiu, que treballi en favor dels manresans i les manresanes, que sigui capaç de culminar els projectes compartits des del govern de la ciutat, d’afrontar nous reptes i de tirar endavant les propostes programàtiques amb què les dues forces polítiques es presentaven a les eleccions, hem decidit subscriure aquest acord de govern per al mandat 2019-2023.\nLes línies bàsiques de l’acord, que dona un nou impuls al que ja vam signar per al període 2016- 2019, se centren en la necessitat de seguir fent realitat projectes, programes, actuacions i iniciatives que permetin potenciar Manresa com una ciutat verda i sostenible, dinàmica, acollidora, cívica i propera, i com una capital compromesa amb les llibertats, la justícia social i el futur del nou país.\nPublicat perjxm 14 de Juny de 2019 14 de Juny de 2019 Publicat enGeneralEtiquetes: junts per manresa, manresa, valentí junyent;\nComunicat d’ERC i de Junts per Manresa després de la primera trobada per a la formació d’un nou govern municipal\nSimpatitzants i associats de Junts per Manresa ratifiquen l’acord amb ERC\nJunts per Manresa fa valer el resultat extremadament igualat i considera «just i legítim» compartir l’alcaldia\nValentí Junyent reivindica l’obra de govern en el darrer acte de campanya\nJunts per Manresa, Gràcies al WordPress.


Taller de Cianotípia creativa sense càmera. Oberta la inscripció\nAquest taller consisteix en un apropament a la fotografia analògica més experimental a través de la cianotípia com a tècnica d'impressió, potenciant la creativitat artística i l'agudesa mental.\nAquesta sorprenent tècnica artesanal és un procediment antic que utilitza substàncies químiques relativament segures i el resultat final és una còpia del material original en color blau de Prússia per mitjà de l'acció fotoquímica de la llum ultraviolada sobre superfícies prèviament sensibilitzades.\nReivindicar i comprendre la importància de recuperar processos fotogràfics antics de tal manera que no es perdi el seu valor artístic.\nAprendre la tècnica de la cianotípia a través de la realització de tot el procés.\nAquest taller està pensat per a grups reduïts d'adults, entre cinc i deu participants, interessats en disciplines relacionades amb la creativitat i les arts, així com en les tècniques fotogràfiques alternatives.\nProfessionals o aficionats del món de l'art que vulguin explorar les possibilitats de la fotografia analògica i vulguin indagar en altres eines per aplicar en els seus projectes personals.\nLa durada del taller serà de 4 hores. Dissabte de 10:00 a 14:00h\nDescripció complerta del curs: Descarrega\nFull d'inscripció: Descarrega


El blog de Francesc González: Taller d'il·luminació (i III)\nTaller d'il·luminació (i III)\nHan estat aquests darrers dies de treball i estudi, aprofitant, també, per visitar l'MWC i seguir barallant-me amb les fotos de Sevilla. Ja fa un mes que les vaig fer i encara no he acabat de destriar-les.Però acabem allò que havíem començat, les fotos del taller d'il·luminació del gener. Ho havíem deixat la nit de dissabte i toca explicar i ensenyar alguna de les fotos de diumenge.\nVam canviar de fons, deixàrem el ciclorama blanc per un fons de paper negre. Fem servir una finestra de llum de 90x90 i la inefable Marta ocupa el lloc sota els llums.\nPel segon set comptem amb la dilecta Alba, sumem a la finestra un llum de fons amb gelatina vermella.\nTercer set. En aquest afegim uns reflectors blanc/negre per tallar o reflectir llum. Només vaig poder fer dues fotos de la incomparable Ainara.\nI per acabar un set, de nou al ciclorama blanc, amb aquest triumvirat de la bellesa.\nI amb la foto de grup vam donar per acabada la jornada. Grans companys/es de curs, molts com amics de facebook, als qui espero tornar a trobar en un altre Taller o en una sessió d'estudi o localització ben aviat.\nEtiquetes de comentaris: fotografia, Il·luminació, Personal.\nMolt bon treball, quins records d'aquell fin de setmana\ndiumenge, 4 de març de 2012, a les 14:16:00 CET


Implant Coclear Punt Cat – Història\nLuigi Galvani, a Itàlia, treballant en la dissecció de l’anca d’una granota, accidentalment fou tocat en el seu bisturí per una espurna elèctrica generada per una màquina elèctrica que tenia al costat i, amb gran sorpresa, va observar com l’anca es contreia i ho va atribuir a un flux elèctric transportat pel nervi ciàtic de la granota. Va publicar aquesta experiència el 1791, en el seu tractat: De viribus electricitatis in motu musculari. Alessandro Volta (1754-1827) inventa la primera pila elèctrica, anomenada pila de Volta i prova d’estimular amb ella els ulls, la llengua i l’oïda. En la seva pròpia oïda, en el canal auditiu extern, va col·locar 2 elèctrodes amb puntes arrodonides i va fer passar entre ells un corrent de 50 volts, aconseguint com a conseqüència sensacions auditives. El 1800 ho comunica per carta al president de la Royal Society: “En el moment en que vaig tancar el circuit, vaig començar a sentir un so, millor dit, un soroll… el vaig continuar sentint sense parar mentre passava el corrent”.\nAndreev, Gersuni i Volkov, el 1932 comuniquen el seu treball: Excitabilitat elèctrica de l’oïda humana. Efecte dels corrents alterns sobre l’aparell auditiu afectat. Surt publicat el 1935, a Rússia en el “Jour Physiol”. Andre Djourno, a França, el 1953, inicia els seus treballs estimulant amb electricitat diversos nervis, inserint-hi elèctrodes. El 1957 un otorinolaringòleg francès, Eyries, li fa una consulta sobre la possibilitat d’implantar una pacient que havia quedat sorda i amb paràlisi facial com a conseqüència d’una cirurgia prèvia en la qual se li havia extirpat un colesteatoma de l’oïda mitjana. La pacient es va implantar el 25 de febrer del 1957 i se li va col·locar un elèctrode en el nervi sacular de l’oïda. La pacient va tornar a escoltar sorolls i a comprendre algunes poques paraules, però amb el temps va deixar de funcionar. El Dr. Eyres la va tornar a implantar amb èxit durant un temps, però al deixar de funcionar de nou, no van tornar a insistir i no implanten a més pacients. Djourno creia que els seus treballs eren pel benefici de la humanitat i que, per tant, no es podia lucrar amb ells; és per això, que no registra el seu invent i es nega a vendre els drets a qualsevol firma comercial. Possiblement per aquest fet, que el va deixar sense fons per la seva investigació, no va poder continuar implantant. El 1958, Maspetiol, un altre metge francès, implanta una pacient d’origen vietnamita amb resultats similars als de Djourno. Després d’això, es deixa d’implantar a França. No obstant, Djourno continua estimulant l’oïda amb el que avui seria el Test d’Estimulació del Promontori, que es fa servir per saber si l’implant té possibilitats d’èxit, al seleccionar els casos.\nDesprés de les experiències de Djourno, diversos equips van voler continuar les línies d’investigació iniciades. Cap a 1960, el Dr. William House, de Los Àngeles (EUA), va iniciar una sèrie d’experiments amb estimulació monocanal i multicanal en col·laboració amb els germans James H. Doyle i el Dr. John B. Doyle, Jr. Al 1961, House va realitzar el primer implant coclear monocanal en un pacient amb sordesa profunda per otosclerosi avançada. Aquesta és la primera col·locació d’elèctrodes dins la còclea.\nBlair Simmons, de la Stanford Universitat, a San Francisco (EUA), al 1964, implanta a un pacient amb múltiples elèctrodes però els resultats no van ser molt alentidors i per això, abandona el seu projecte. Michelson, al 1968, insereix elèctrodes dins de la còclea d’animals i demostra, contra el que es creia, que aquests es poden mantenir durant molt de temps allà sense que es produeixi dany a les cèl·lules.\nAls anys 60, van haver diversos avanços que van tenir un impacte significatiu sobre l’evolució dels implants coclears. El microscopi quirúrgic va obrir un ampli ventall de possibilitats. Cap a finals d’aquella dècada, House implanta varis elèctrodes a l’interior de la còclea de Charles Graser, un profess or de secundària que es va quedar sord com a conseqüència de l’estreptomicina. En aquell temps, els cables sortien a través de la pell i es connectaven a computadores i generadors d’estímul elèctric que ocupaven tot un escriptori.\nEl Dr. House aconsegueix al maig de 1972 el primer implant portàtil, que el pacient podia portar per si mateix permanentment. Llavors els cables dels elèctrodes arribaven a una mena d’endoll de baquelita que cargolat a l’ós de darrera de l’orella, sortia a través de la pell. Com és lògic, eren freqüents les infeccions a la pell.\nAl Congrés Mundial d’ORL celebrat a Venècia l’any 1973, el Dr. House presentà els resultats de les seves investigacions sobre l’implant coclear. El Dr. House fundà llavors varis centres de co-investigadors dins dels Estats Units i també a l’estranger. A un d’ells, creat amb l’Hospital Britànic de Buenos Aires, s’implanta al 1979 el primer dispositiu de Llatinoamèrica.\nParal·lelament a les evolucions a Califòrnia, als anys 70 hi havia dos grups més treballant en el desenvolupament de l’implant coclear: a Viena, Àustria, i a Melbourne, Austràlia. Al 16 de desembre de 1 977, el professor Kurt Burian va col·locar un implant coclear multicanal. El dispositiu va ser creat per els investigadors Ingeborg Hochmair-Desover i Erwin Hochmail, els quals van fundar MED-EL, companyia que fabrica implants coclears des de 1989.\nEl professor Graeme Clark, en aquell temps Professor del Departament d’Otorinolaringologia de la Universitat de Melbourne, liderava l’equip que va desenvolupar el prototip d’oïda biònica a Austràlia, el qual van implantar el seu primer pacient, Rod Saunders, al 1978.\nEl prototip d’implant coclear desenvolupat pel Professor Clark es pot veure al Museu Nacional d’Austràlia, a Canberra. És part de la col·lecció adquirida per part del Museu al 2009 i on s’inclou elements claus que van ser presents a la investigació i desenvolupament de l’anomenada oïda biònica, com el prototip d’implant coclear multicanal que va rebre Rod Saunders al 1978 (ja que li va fallar al 1983 i el van reemplaçar per un model més modern). Aquest nou model que li van posar era el Nucleus 22, de la casa Cochlear, el primer implant coclear multicanal que es va comercialitzar.\nAl desembre de 1981, el implant coclear australià va rebre l’aprovació del Departament d’Alimentació i Medicaments (la FDA) per poder ser servit per adults als Estats Units d’Amèrica. Al 1990, la FDA va baixar l’edat aprovada per la implantació coclear a dos anys, després a 18 mesos al 1998 i finalment fins a 12 mesos d’edat al 2000.\nAl llarg de la dècada de 1990, els grans components externs de l’implant coclear, que eren corporals, van tornar-se cada cop més, gràcies als avenços en l’electrònica en miniatura. Per a l’any 2006, la majoria de nens en edat escolar i els adults utilitzen un petit processador de veu darrere de l’orella (BTE).


Esbarjo Gastronòmic un espai multifuncional per gaudir de la gastronomia - Tottarragona.cat :: Diari digital independent d'informació i d'opinió de Tarragona\nEsbarjo Gastronòmic és un espai multifuncional de la gastronomia creat per gaudir de la mateixa en diferents conceptes i versions. És el fruit d’una singular i il•lusionada iniciativa de dos inquiets joves, un tarragoní i un basc, per oferir en el Port Tarraco de la capital un lloc pels plaers gastronòmics. La idea va nàixer quan els dos socis, Josep Maria Moreno, un expert en el mon de la cuina i Aritz Echezarreta, de la gestió i els vins, que es van conèixer treballant i van decidir possar una assessoria gastronòmica per a restaurants, bar i hotels. Però davant la petició que rebien de càterings, de formació van pensar en buscar una ubicació física i la van trobar en el final de la modernísima Marina tarragonina, davant mateix de la ciutat, amb unes vistes esplèndides.\nEn un principi en el local hi havia tenda de productes i oferien tapes, però ben aviat de tenir una bona cuina i complementar-se en un restaurant per encàrrec en el que els comensals puguin menjar segons els seus gustos i donar servei, d’aquesta manera, a les demandes més diverses. Actualment la tenda té el horari comercial de 10 a 20 hores i l’oferta d’Esbarjo Gastronòmic compren festes tipus càtering amb canapes, vins, pernil... cursos per a grups que s’organitzen periòdicament, tallers per empreses, assessories amb sofwarts de gestió per la restauració. Van obrir el dia 1 d’agost del 2008 i com empresa ja fa dos anys que funcionen (assessoria). La tenda ofereix tota classes de vins, galletes, conserves, foie, caviar de la Vall d’Aràn i altres productes de delicatessen\nI com a restaurant, Esbarjo Gastronòmic, funciona per comanda, per reserva prèvia, en la qual es pregunta als comensals que volem menjar, que els hi agrada i preparent d’acord amb el que s’ha parlat un menú fet a mida, per empreses, famílies i tot tipus de comensals. Josep Maria Moreno, que es de Valls i s’ha format a l’escola de Hoteleria de Cambrils, elabora els plats a la cuina, dins d’una línia de cuina mediterrània i de producte, d’autor adaptada a cada comensal, amb un aperitius més aviat moderns i més clàssic en els segons. Des de cigrons amb llamàntol, porcell als forn, arrossos, romescos, suquets de peix, fins a bombó de foie amb sal Madox, copeta de brandada de bacallà amb crema de carbassa, tomàquet sec i rocula selvàtica, raviolis de gelatina de maduixa amb brandada de bacallà fresca, que són els plats estrella de la cuina, sense oblidar els peixos al forn, tonyina, raps, llagostes o secret ibèric envasat al buit, entre d’altres exquisideses.\nA l’hora de les postres, l’oferta va a unes orelles líquides, granissat de llima, natilles de mango, “torrijas”, “tatin” de mango, pastissos... En el celler hi han unes 60 referències de vins i caves, destacant els Riberas del Duero i un Xacolí d’autor, Priorats, Montsants, Terra Alta, etc. El preu mitjà d’un apat ve a sortir per un 50/60 euros per persona, amb vins inclosos.\nESBARJO GASTRONÒMIC.- Port Tàrraco, Moll Lleida B1 L1. 43004 Tarragona. Tel.: 977 211 714. Web: www.sircogestion.com


La Setmana Santa Setabense, declarada Festa d’Interès Turístic Provincial | L'Informador\nLa Setmana Santa Setabense, declarada Festa d’Interès Turístic Provincial\nPublicat a 11 d'agost de 2015 el 9:00. Escrit per Juan Antonio Cloquell\nTres presidents de la Germandat de Confraries, Lorenzo Segarra com a iniciador del projecte, Antonio Escudero com a presentador de l’expedient i Maite Baldrés com a receptora de la declaració, juntament amb el president Honorari Siro Díez i José Perigüell com a partícip de l’expedient, s’han reunit amb el alcalde de Xàtiva, Roger Cerdà, i la regidora de Turisme, Mariola Sanchis, amb motiu de la declaració de la Setmana Santa xativina com a Festa d’Interès Turístic Provincial.\nLa regidora de Turisme, Mariola Sanchis, ha expressat la seua satisfacció, ja que “és un premi just a l’esforç i la dedicació tant de les confraries, per una part, que treballen per recuperar i dinamitzar aquesta tradició tan antiga, com de tots aquells veïns i veïnes que, malgrat no formar part de cap confraria, participen per devoció i fan possible la festa. Tot açò, comporta que la Setmana Santa xativina siga diferent a la resta, amb un caràcter emotiu i popular que resulten ben atractius i, ací, és precisament, on rau el seu interès turístic”.\nLa Germandat de Confraries va traslladar el seu agraïment a l’Ajuntament per la seua col·laboració en la consecució de la Declaració de Festa d’Interès Turístic Provincial de la Setmana Santa. En el transcurs de la reunió es van comentar diferents aspectes i accions a dur a terme. Entre aquestes propostes destaca la consecució de la declaració d’Interès Turístic Autonòmic.\nAquest objectiu va implicar un esforç per millorar distints aspectes que conflueixen en la Setmana Santa de Xàtiva, que compta amb elements diferenciadors d’altres celebracions que la fan mereixedora de l’esperada Declaració Autonòmica. Finalment des de la Germandat de Confraries s’ha volgut felicitar a totes les Confraries i a tots els confrares per a l’obtenció del reconeixement provincial.\n(Imatge del primer premi del concurs de fotografia, de Quela Alapont)


Appartamento Il Giardino Sul Tetto Modica Itàlia - Ofertes d'hotels amb els MILLORS DESCOMPTES EN LÍNIA\nMés informació sobre Appartamento Il Giardino Sul Tetto\nSi el que està buscant és per un hotel ben situat a Modica, no busqui més enllà de Appartamento Il Giardino Sul Tetto. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Appartamento Il Giardino Sul Tetto és compromet a que la seva estada sigui el més còmoda possible. L'hotel ofereix accés a una gran gama de serveis, inclosos transport hotel/aeroport, habitació familiar, neteja en sec, saló, botigues a l'hotel.\nL'ambient de Appartamento Il Giardino Sul Tetto es reflexa en cada habitació. escriptori, nevera, plat de dutxa, assecador de cabell, rentadora són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Appartamento Il Giardino Sul Tetto és una elecció inteligents per a viatgers a Modica, i ofereix una estada relaxant i sense molèsties.


Dec-2009 Sants-Montjuïc. Barcelona : Suplement del districte i dels barris de Barcelona. Desembre 2009 Ajuntament de Barcelona\nNov-2009 Sants-Montjuïc. Barcelona : Suplement del districte i dels barris de Barcelona. Novembre 2009 Ajuntament de Barcelona\nOct-2009 Sants-Montjuïc. Barcelona : Suplement del districte i dels barris de Barcelona. Octubre 2009 Ajuntament de Barcelona\nSep-2009 Sants-Montjuïc. Barcelona : Suplement del districte i dels barris de Barcelona. Setembre 2009 Ajuntament de Barcelona\nJul-2009 Sants-Montjuïc. Barcelona : Suplement del districte i dels barris de Barcelona. Juliol 2009 Ajuntament de Barcelona\nJun-2009 Sants-Montjuïc. Barcelona : Suplement del districte i dels barris de Barcelona. Juny 2009 Ajuntament de Barcelona\nMay-2009 Sants-Montjuïc. Barcelona : Suplement del districte i dels barris de Barcelona. Maig 2009 Ajuntament de Barcelona\nApr-2009 Sants-Montjuïc. Barcelona : Suplement del districte i dels barris de Barcelona. Abril 2009 Ajuntament de Barcelona\nMar-2009 Sants-Montjuïc. Barcelona : Suplement del districte i dels barris de Barcelona. Març 2009 Ajuntament de Barcelona\nFeb-2009 Sants-Montjuïc. Barcelona : Suplement del districte i dels barris de Barcelona. Febrer 2009 Ajuntament de Barcelona


SPECIALIZATION IN INDUSTRIAL HYGIENE\nSubject SPECIALIZATION IN INDUSTRIAL HYGIENE Code 20605107\n5 Compulsory First 2Q\n1.-Aplicar els procediments per a la realització de presa de mostres, mesures i tractament de dades de contaminants químics, biològics i físics, a un nivell de profunditat major que en l'assignatura d'Higiene Industrial AP1\n2 .- Avaluar l'exposició laboral a substàncies químiques, biològiques o físiques a les quals està exposat el treballador. S'amplia el contingut desenvolupat a la assignatura de Higiene Industrial. AP1\n3 .- Aplicar mesures de control i protecció a compostos químics, biològics i físics. S'amplia el contingut desenvolupat a la assignatura de Higiene Industrial. AP1\nConèixer l'aplicació delscontinguts impartits en sectors industrials i de serveis, específics AP1


El bloc de l'Helena Solà: Moció de censura\nAbans de que acabi l'any i perquè no sigui dit, aquí va la meva crònica del ple de desembre.\nMorral: "...al 2.011 ens trobarem i ens veurem les cares". No sé si és o no un alcalde de debó, era. Però el que va demostrar en el ple és que és un home de debò. El ple va agafar per uns moments uns aires de saloon més digne d'un spaghetti western de sèrie B que d'un Consistori.\nBuenaño: "Hola, em dic Manel. Hola, me llamo Manuel".\nGonzález: després de tants anys, ara que ha vist la llum, quan per fi dona corda al català, marxa.\nCarmona: el seu discurs, diuen, que va ser fluix. Massa. En excès. I més tenint en compte que el va llegir. Francament, veig a la Carmona capacitada per a fer un bon discurs però les circumstàncies són les que són. És alcaldessa gràcies a una curiosa jugada de carambola. Primer, l'alcaldable era en Cárdenas i ella era una més de l'equip. Segon, és alcaldessa després d'una moció de censura. I tercer, què pot fer a part de visualitzar-se a un any i escaig de les municipals? El discurs d'una alcaldessa per accident no ha de ser fàcil.\nI per acabar i allò que a mi m'agrada tant, la comunicació no verbal. Tot allò que diem, sovint inconscientment, sense paraules. Les cares d'alguns regidors i regidores, que poden observar-se al video de l'info, delataven una necessitat urgent de fortasec.\nFragment inèdit de la intervenció d'en Morral al ple:\nPublicat per Helena Solà a 9:39\nEtiquetes de comentaris: Buenaño, Carmona, Gonzalez, Morral, Ple


Les visites a la Manresa Desconeguda superen totes les expectatives amb l'assistència de més de 1.800 persones - Ajuntament de Manresa\nLes visites a la Manresa Desconeguda superen totes les expectatives amb l'assistència de més de 1.800 persones\nLes quatre propostes d’aquesta edició (les esglésies enderrocades durant la Guerra Civil, l’institut Lluís de Peguera, els espais d’oci nocturn de principis del segle XX de la mà de Josep Maria Planas i la Casa Fàbregas de la plaça Major) aconsegueixen una gran rebuda entre els ciutadans en el marc de la Festa Major.\nLes visites de la Manresa Desconeguda ha esdevingut els darrers anys en una de les activitats culturals que generen una molt bona acollida dins els actes de la Festa Major de Manresa. Enguany però, les propostes d’aquesta edició han superat totes les expectatives amb una extraordinària rebuda per part dels ciutadans que han assistit massivament als itineraris per visitar les esglésies enderrocades durant la Guerra Civil, l’institut Lluís de Peguera, els espais d’oci nocturn de principis del segle XX de la mà de Josep Maria Planas i la Casa Fàbregas de la plaça Major.\nEn total han estat 1.860 persones les persones que han participat en les quatre visites: Les esglésies enderrocades (325 persones); la visita al Lluis de Peguera (425 persones); la visita als espais d’oci de Josep Maria Planas (430 persones) i la visita a la casa Fàbregas (680 persones). Aquesta darrera visita, celebrada ahir va generar una gran expectació amb llargues cues a la plaça Major.\nA causa de la manca d’espai dels llocs a visitar, aquests quatre itineraris obligaven a fer grups petits d’assistents i algunes cues que requerien un temps d’espera. Tot i això, la professionalitat i l’esforç dels guies i la paciència i el bon humor dels visitants han fet que les propostes ofertes hagin estat un autèntic èxit i hagin deixat un gran regust de satisfacció tant a assistents com a organitzadors.\nL’Ajuntament de Manresa vol fer un agraïment públic a totes les persones que han participat en l’organització de les visites: membres de les entitats que han fet de guies i d’organització, persones a títol individual, propietaris i empreses i treballadors del consistori per la bona feina realitzada i que ha permès donar a conèixer als ciutadans el patrimoni i fets històrics menys coneguts de la ciutat.\nLes Visites a la Manresa Desconeguda les organitza l’Ajuntament de Manresa, i compten amb la col·laboració de les següents entitats, col·lectius i persones: Associació Memòria i Història de Manresa, Amics de l’Art Romànic del Bages, Amics de la Seu, Armats de Manresa, Arxiu Comarcal del Bages, Centre d’Estudis del Bages, Col·legi d’Arquitectes de Catalunya – Delegació del Bages-Berguedà, MBICI, Museu Comarcal de Manresa, Oficina de Turisme de Manresa, VoluntarisCulturals, INS Lluís de Peguera, AMPA de l’INS Lluís de Peguera, Comissió Any Josep M. Planes, Grup Sardanista Dintre el Bosc, Cos de Dansa de la Innocentada de l’Agrupació Cultural del Bages, Xaropsla Palmera, Pere Santamaría arquitecte i Duopros SL.\n1. - Esglésies enderrocades. Escenaris de la destrucció del patrimoni durant la Guerra Civil. La visita es va fer dilluns passatun recorregut que va permetre conèixer quines eren les esglésies gòtiques i barroques avui desaparegudes de Manresa, i què en queda després de l’enderroc de què van ser objecte l’any 1936, a l’inici de la Guerra Civil. En l’itinerari es podien visitar espais normalment no accessibles al públic, com són les restes arqueològiques de l’antiga església de Sant Ignasi, el solar on hi havia la Sala Ciutat, el magatzem de lapidari del Museu Comarcal de Manresa, els espais originals de l’antic convent dels Predicadors i l’Espai Manresa 1522, on es va projectar un audiovisual sobre l’enderroc de les antigues esglésies. El recorregut es va iniciar sal Museu Comarcal de Manresa i va finalitzar amb la visita a l’Espai Manresa 1522.\n2.- Visita a l’institut Lluís de Peguera, concretament a la sala d’actes i la biblioteca, les parts més antigues rehabilitades. La visita que va realitzar dimarts passat va permetre contemplar els espais de la biblioteca i de la sala d’actes recentment restaurats, amb un recorregut per la resta de l’edifici i amb una presentació de la història de la seva construcció a través d’un audiovisual.\n3.- Amb el títol "L'oci nocturn a primers de segle XX de la mà de Josep M. Planes", dimecres passat es van recórrer els espais d’oci nocturn de la Manresa dels anys vint i trenta, des del Teatre Conservatori al Coro Sant Josep, a través de textos del periodista manresà Josep M. Planes. La visita va comptar amb alguns elements festius sorpresa i va permetre veure de prop alguns locals molt singulars i força desconeguts per la ciutadania. Aquest itinerari va ser guiat per membres dela Comissió Any Josep M. Planes amb l’objectiu de donar a conèixer la figura del periodista manresà assassinat ala Rabassada l’any 1936, enguany fa 80 anys. Un cop acabat l’itinerari, es va celebrar un acte de commemoració de l’assassinat de Josep M. Planes que es farà davant la seva casa natal, al carrer dela Canal.\n4.- Visita a la Casa Fàbregas, un edifici històric a la plaça Major. La visita es va ser ahir dijous. Es tractava d’una oportunitat única per visitar les estances que configuren les plantes principals d’aquest casal barroc, habitualment tancat al públic, i que properament es dedicarà a altres usos. Els guies del Centre d’Estudis del Bages van oferir un passeig per les estances de planta baixa i planta primera del què havia estat un edifici residencial i seu de la coneguda Fonda Sant Antoni.\nPer a més informació sobre aquests espais es pot consultar aquí


Xiruquero-Kumbaià: Només per a xerrar\nNomés per a xerrar\nCert que no tot el d'abans era millor, tanmateix però, algunes coses sí. Cert també que no tot el d'ara és millor i, tanmateix, algunes coses sí.\nParlo estrictament d'aquell "abans" viscut, viscut per nosaltres, i del "ara" viscut tant per nosaltres com per la generació més jove.\nCompte quan aquesta generació parla de l'abans.\nI compte quan parlem nosaltres de l'ara.\nCal esser prudent quan després de la simple descripció -no sempre certa- sorgeixen inevitablement les valoracions. Sí, d'acord, estic dient quasi obvietats, però sovint les obvietats no es comporten com a tals.\nRecordo que fa uns anys, no m'entretinc a enllaçar-ho, que tampoc val tant la pena, vaig fer un post que més o menys s'intitulava "la travessa del desert" referit a tot el temps d'estiu en que les activitats i les excursions de les entitats, s'aturen, si més no a nivell col·lectiu, que particularment és una altra història, i no es reprendran fins a primers de setembre si no és que la calor encara apreta massa.\nAra, com abans, encara es conserva per part d'alguns socis en algunes entitats, el caliu social que abans era una constant, de manera que a més de trobar-se tot l'any per a proposar o planificar una sortida o una visita, o no si no era el cas, la gent ens trobàvem simplement per a parlar, per a passar una estona junts, que l'afecció comuna ajuda a la tertúlia. No, no hi cap projecte, però vaig al centre, club o com li vulgueu dir, per a trobar-me amb la meva gent. Vet-ho aquí. I a l'estiu només per això. Fins que a l'agost l'entitat tanqui.\nAhir érem set o vuit fent petar la xerrada, que va començar amb un projecte de sortida per part d'alguns i va acabar amb tot de disquisicions sobre allò diví i allò humà. Una bona estona, una bona xerrada. I cap a casa a sopar.\nEvidentment ahir no hi havia consumidors, que son aquests i aquestes que només apareixen per l'entitat quan s'han d'inscriure i pagar una sortida a on sigui -que tant és- per anar a fer salut. Coses d'ara.\nAlguna cosa bona d'abans conservem.\nPublicado por Xiruquero-kumbaià los 20:04\nCom les cadires al carrer per fer petar la xerrada entre els veïns, quan arriba la marinada vespertina. Cada vegada se'n veuen menys en els pobles.\n10 de juliol de 2017 a les 11:32